作者:司空圖
標題:漫書五首
內容:長擬求閑未得閒，又勞行役出秦關。逢人漸覺鄉音異，卻恨鶯聲似故山。溪邊隨事有桑麻，盡日山程十數家。莫怪行人頻悵望，杜鵑不是故鄉花。海上昔聞麋愛鶴，山中今日鹿憎龜。愛憎止竟須關分，莫把微才望所知。世路快心無好事，恩門嘉話合書紳。神藏鬼伏能千變，亦勝忘機避要津。四翁識勢保安閒，須為生靈暫出山。一種老人能算度，磻溪心跡愧商顏。